31996R0396
L 054/22
JURNALUL OFÍCIAL AL UNIUNII EUROPENE
REGULAMENTUL (CE) NR. 396/96 AL COMISIEI
din 4 martie 1996
de modificare a Regulamentului (CE) nr. 2019/94 privind importul de reziduuri rezultate din producerea amidonului din porumb din Statele Unite ale Americii
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a pieței cerealelor (1), modificat ultima dată de Regulamentul (CE) nr. 1863/95 (2), în special articolul 9 alineatul (2),
întrucât Regulamentul (CE) nr. 344/96 al Comisiei din 26 februarie 1996 de modificare a Regulamentului (CEE) nr. 2658/87 al Consiliului privind nomenclatura tarifară și statistică și Tariful Vamal Comun (3), inserează o notă suplimentară în capitolul 23, care descrie anumite amestecuri care pot fi importate în Comunitate cu scutire de taxe vamale; întrucât, în acest scop s-a creat o subpoziție specială la poziția 2309;
întrucât Regulamentul (CE) nr. 2019/94 al Comisiei (4) stabilește norme speciale pentru a garanta faptul că produsul importat este în conformitate cu codul vamal agreat; întrucât produsul respectiv intră acum sub incidența noii subpoziții introduse de Regulamentul (CE) nr. 344/96; întrucât Regulamentul (CE) nr. 2019/94 trebuie modificat în consecință; întrucât efectele acestei modificări nu trebuie să aducă atingere eficacității depline a certificatelor eliberate anterior intrării în vigoare a prezentului regulament în ceea ce privește descrierea produsului;
întrucât măsurile prevăzute în prezentul regulament sunt conforme cu avizul Comitetului de gestionare a cerealelor,
ADOPTĂ PREZENTUL REGULAMENT:
Articolul 1
Regulamentul (CE) nr. 2019/94 se modifică după cum urmează:
1.
Codul NC „2303 10 19” de la articolul 1 alineatul (1) și de la articolul 2 se înlocuiește cu „2309 90 20” .
2.
În anexă, „Certificate of Conformity” eliberat de industria americană se înlocuiește cu documentul anexat la prezentul regulament.
Articolul 2
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Se aplică de la 8 septembrie 1994.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 4 martie 1996.